b'\n_START_ARTICLE_\nAn\xc5\xbee Lani\xc5\xa1ek\n_START_SECTION_\nZa\xc4\x8detki, 2010-14\n_START_PARAGRAPH_\nNa mednarodnih prireditvah nastopa od leta 2010, ko je v starosti \xc5\xa1tirinajstih let za\xc4\x8del tekmovati na tekmah ni\xc5\xbejega ranga. 6. marca 2010 je dober mesec dni pred \xc5\xa1tirinajstim rojstnim dnem nastopil na otro\xc5\xa1ki tekmi v avstrijskem Eisenerzu in zasedel tretje mesto. V naslednjem letu dni je nastopal na tekmah alpske lige vse dokler ni poleti 2011 pri\xc5\xa1el do krstnega nastopa v kontinentalnem pokalu. To je bilo 2. julija v Kranju. Na prvi tekmi je bil \xc5\xa1ele na 37. mestu, naslednji dan na drugi tekmi pa je ravno s 30. mestom prvi\xc4\x8d pri\xc5\xa1el do to\xc4\x8dke v tem tekmovanju.\n_START_SECTION_\nMedalji na olimpijadi mladih\n_START_PARAGRAPH_\nJanuarja 2012 je v starosti manj kot \xc5\xa1estnajst let nastopil na prvih organiziranih mladinskih zimskih olimpijski igrah, ki so bile prirejene v Innsbrucku. Tam je 14. januarja na tekmi posameznikov zmagal in postal prvi prvak teh iger. Uspeh je dopolnil teden dni kasneje, ko je na ekipni tekmi skupaj z Ur\xc5\xa1o Bogataj in Luko Pintari\xc4\x8dem bil drugi ter osvojil \xc5\xa1e srebrno medaljo. _NEWLINE_Takoj po mladinskih igrah je nastopil na dveh tekmah celinskega pokala v Bischofshofnu in tam 29. januarja 2012 pri\xc5\xa1el do svoje prve zmage v tem tekmovanju. Nato je zmagal \xc5\xa1e 5. februarja na tekmi pokala FIS v doma\xc4\x8dem Kranju. _NEWLINE_Konec marca 2014 je na dr\xc5\xbeavnem prvenstvu v nordijski kombinaciji v Planici z 149 metri postavil rekord na Bloudkovi velikanki.\n_START_SECTION_\nSvetovni pokal\n_START_PARAGRAPH_\nV svetovnem pokalu je debitiral v Planici 2014.\n_START_SECTION_\n2014-15\n_START_PARAGRAPH_\nPrvo uvrstitev med dobitnike to\xc4\x8dk je dosegel 23. novembra 2014 na prvi tekmi sezone 2014/15 v Klingenthalu, kjer je osvojil 21. mesto. Nastopil je na sedmih tekmah in petkrat pri\xc5\xa1el do to\xc4\x8dk. Medtem je na tretji tekmi na finskem v Ruki tudi grdo padel, potem ko se mu je odpela vez. Odnesel jo je brez hudega, le na manj\xc5\xa1o operacijo prsta na desni roki je moral. Prvi\xc4\x8d je nastopil tudi na novoletni turneji, toda le na prvi tekmi v Oberstdorfu kjer je bil zgolj na 49. mestu. An\xc5\xbeetu se nato v drugem delu sezone ni iz\xc5\xa1lo po \xc5\xbeeljah, padec v formi je botroval odsotnosti od najve\xc4\x8djih tekem. Je pa nastopil na eni tekmi finala sezone v Planici in za malo zgre\xc5\xa1il finale, bil je triintrideseti. Na koncu je v se\xc5\xa1tevku sezone nabral 23 to\xc4\x8dk in zasedel 62. mesto.\n_START_SECTION_\n2015-16: prva celotna sezona v svetovnem pokalu\n_START_PARAGRAPH_\nSledila je sezona 2015-16 v kateri je An\xc5\xbee prvi\xc4\x8d nastopal od za\xc4\x8detka do konca. Prvo uvrstitev med deseterico svetovnega pokala je dosegel 12. decembra 2015, ko je na tekmi v Ni\xc5\xbenem Tagilu osvojil sedmo mesto. Naslednjega dne je s \xc4\x8detrtim mestom svojo uvrstitev \xc5\xa1e izbolj\xc5\xa1al. 20. marca na tekmi v Planici je s 29. mestom pri\xc5\xa1el do prve uvrstitve med trideseterico tudi na letalnicah. Vsega skupaj je \xc5\xa1tirinajstkrat priskakal do to\xc4\x8dk, od tega trikrat med prvo deseterico. V skupnem se\xc5\xa1tevku sezone je s 232 osvojenimi to\xc4\x8dkami zasedel 25. mesto.\n_START_SECTION_\n2016-18:\n_START_PARAGRAPH_\nNa za\xc4\x8detku sezone 2017-18 je bil v slab\xc5\xa1i formi, zato se je preselil na ni\xc5\xbeje tekmovanje, v celinski pokal. Tam je v doma\xc4\x8di Planici uspel zmagati na dveh tekmah. Na drugi, 4. februarja 2018, je slavil pred reprezentan\xc4\x8dnim kolegom Jurijem Tepe\xc5\xa1em.'